
SCURT ISTORIC

Repere istorice legate de teritoriul comunei Goleşti – Vrancea
1. „Menţionăm  că printre piesele din depozitele de la Budeşti şi Dragosloveni se află
două brăzdare asimetrice fapt ce ne determină să credem că lumea carpato-dunăreană stăpânea încă din această perioadă anumite procedee de tehnică agrară, bine cunoscute în spaţiul românesc începând cu secolul al XIV-lea şi mai ales în secolele XV-XVI, după cum dovedesc descoperirile de la Goleşti-Focşani, unde a fost descoperit un depozit din şase brăzdare asimetrice” (...).  (conform lui Paragină, Anton, Habitatul medieval la curbura Carpaţilor în secolele X-XV, Editura Istros, Brăila, 2002, p. 51). 
Dovada arheologică de mai sus demonstrează practicarea agriculturii în regiunea Goleştilor, cel puţin din perioada medievală a secolelor XV-XVI, menţiune rară în documentele de specialitate ale arheologilor ce studiază şi regiunea de câmpie traversată de apa Milcovului. Legat de acest aspect se poate propune ca simbol reprezentativ al aşezării cununa de cereale având central imaginea stilizată a brăzdarului de plug.
Milcovul ce traversează localitatea şi o desparte în două este reprezentativ pentru Goleşti, dar şi pentru istoria modernă a românilor, deşi vechea graniţă ce despărţea Focşanii Moldovei de cei ai Munteniei nu se afla de-a lungul acestei ape; totuşi Milcovul trebuie să se regăsească în stema comunei, fie şi numai pentru faptul că poetul scria: 
„Vin’ la Milcov cu grăbire
Să-l secăm dintr-o sorbire
Ca să treacă drumul mare
Peste-a noastre vechi hotare”.
2. Biserica Sf.Nicolae din localitatea Goleşti, conform mărturiilor bătrânilor şi a celor rămase în memoria localnicilor, a fost ridicată cu sprijinul însuşi al domnitorului Al. I.Cuza, care se spune că a tras el însuşi cu arcul, după vechiul obicei de ctitorire a unui locaş ecleziastic, şi acolo unde a căzut săgeata s-a ridicat şi biserica, respectiv pe malul drept al Milcovului. 
Aşadar, biserica ar fi ridicată în a doua jumătate a secolului al XIX-lea, ea constituindu-se în alt punct de reper istoric al comunităţii Goleşti ce ar putea fi sursă de inspiraţie în alegerea simbolică privind întocmirea stemei Goleştilor. 
3. Un alt punct de reper, atestat documentar, este Şcoala Generală din Goleşti întemeiată în urma Legii Instrucţiunii Publice dată tot în vremea domnitorului Al. I.Cuza. Astfel, în susţinerea acestui punct de vedere cităm din cartea autorilor N.Şt.Mihăilescu şi Macovei, intitulată „Valea Putnei”: „O oarecare înviorare în dezvoltarea culturală a satelor din bazinul Putnei s-a simţit după 1864, când, prin aplicarea legii obligativităţii învăţământului au luat fiinţă numeroase şcoli. Astfel s-au deschis şcoli în comunele (...) Goleşti (1887) (...)”, (conform N. Şt. Mihăilescu, Şt. N. Mihăilescu, V. Macovei, Valea Putnei cu privire specială asupra Vrancei, Editura Ştiinţifică, Bucureşti, 1970, p.132).
4. Drumul Poştelor: acesta trecea prin actuala comună Goleşti, fiind mai sus de actualul pod ce traversează râul Milcov. Pe acest drum a trecut de mai multe ori însuşi Cuza în ambele sensuri, către Iaşi, în fosta capitală a Moldovei sau Bucureşti, devenită capitala României din 1862. 
Drumul Poştelor era o cale de comunicaţie internaţională pe unde negustorii timpului traversau cu caravanele lor de mărfuri din Balcani către Occident. Drumul a fost distrus de către fostul CAP al localităţii. În vecinătatea sa era un han ce avea şi un beci ce adăpostea vinurile goleştenilor, acesta fiind folosit ca loc de popas pentru poştalioanele în trecere.
Denumirea localităţii de reşedinţă este Goleşti. 
Din documentele Studiate la „Arhivele Naţionale ale României” – Direcţia Judeţeană Vrancea, informaţiile referitoare la Goleşti se pot întregi apelându-se la izvoare istoriografice de referinţă, din trecut, între care „Marele dicţionar geografic al României” – autori, Grigore Tocilescu, Ioan Lahovari şi C.I. Brătianu - editat la cumpăna secolelor al XIX-lea şi al XX-lea. 
În monumentala lucrare - bazată pe monografiile judeţelor ţării - compusă din cinci volume consistente în informaţii, descoperim, căutând după indicele alfabetic, date cu privire la Goleşti. Astfel, în al III-lea volum se scrie: „Goleşti e o comună rurală în judeţul Rm.Sărat, plasa Oraşului, pe pârâul Dâlgov. Este aşezată în partea de nord a judeţului, la 36 kilometri spre nord de oraşul R. Sărat şi în partea estică a plăşei, la 9 kilometri spre est de comuna Coteşti, reşedinţa plăşei. 
La sfârșitul secolului al XIX-lea, comuna făcea parte din plasa Orașului a județului Râmnicu Sărat și avea în compunere doar satul de reședință, împreună cu o mică despărțitură a lui, denumită „Cerdacu” și aflată pe malul Milcovului, având în total 1010 locuitori. În comună funcționau o biserică zidită în 1861 și o școală mixtă cu 60 de elevi. Anuarul Socec din 1925 consemnează comuna cu satele Golești, Cerdacu și Satu Nou și 1250 de locuitori în plasa Cotești a aceluiași județ. 
În 1950, comuna a trecut în administrarea raionului Focșani din regiunea Putna, apoi (după 1952) din regiunea Bârlad și (după 1956) din regiunea Galați. În 1968 a fost transferată la județul Vrancea, jucând rol de comună suburbană a municipiului Focșani.În 1989, s-a renunțat la conceptul de comună suburbană, iar comuna Golești a fost subordonată direct județului Vrancea. 
 Referitor la cătunul„Ceardac”, parte componentă a comunei Goleşti, se afirma „Ceardacul e sat în judeţul R.-Sărat, plasa Oraşul, cătun al comunei Goleşti. Şi-a luat numele de la un ceardac–în limba turcă, termenul este tradus prin verandă,  – făcut aici de turci. Este aşezat pe ambele maluri ale râului Milcov” (vezi Marele dicţionar geografic…, op.cit., p. 310, vol. al II-lea).  
Azi, Ceardacul se găseşte pe malul stâng al Milcovului, pe partea mai înaltă, terasată, a respectivei ape. 

